<classify> Hiyo ni mechi ya pili ya kirafiki kwa Stars baada ya ile ya mwishoni mwa wiki dhidi ya Botswana ambapo Stars ilishinda mabao 2-0.Stars ipo kwenye maandalizi ya mechi za kuwania kufuzu michuano ya Kombe la Mataifa Afrika Afcon na ile ya wachezaji wa ndani Chan na Kocha Mkuu wa Stars, Salum Mayanga alisema mechi ya leo ni maalumu kwa Chan.Kikosi changu kimejiandaa kushinda na mechi ya kesho leo nawapa zaidi nafasi vijana ili kupata mwanga wa kikosi ambacho kitashiriki kwenye michuano ya Chan, alisema.Taifa Stars na Burundi zinakutana zikiwa na wachezaji baadhi ambao wanafahamiana kwa vile wanacheza wote kwenye Ligi Kuu Bara.Mmoja wa wachezaji hao ni mshambuliaji wa Simba, Laudit Mavugo ambaye leo atawaongoza wenzake kwenye mechi hiyo.Hata hivyo timu hizo leo zinakutana zikiwa na vikosi tofauti za vile vilivyozoeleka kwa miaka miwili iliyopita kutokana na makocha wa timu zote kufanya mabadiliko.Stars ya sasa chini ya Kocha Mayanga amekuja na falsafa yake akijaribu kuwapa nafasi zaidi vijana kuliko mwanzo ambapo sura nyingi zilikuwa zikijirudia kwenye timu hiyo.Stars na Burundi ziliwahi kukutana chini ya Kocha Mart Nooij ambaye baadaye alitimuliwa na hakuna mchezo hata mmoja iliyoshinda mwaka juzi.Mchezo wa kwanza ilikuwa Aprili 2014 kwenye uwanja wa Taifa Dar es Salaam kama sehemu ya kuadhimisha Muungano wa Tanganyika na Zanzibar ambapo Burundi ilishinda mabao 3-0.Pia, mwaka huo walirudiana mjini Bujumbura ambapo Stars ilifungwa mabao 2-0. Burundi sio timu ya kubeza, ina wachezaji wengi vijana wazuri na wenye uwezo akiwemo Mavugo ambaye kwa siku za karibuni amekuwa akifanya vizuri.Pamoja na hilo, katika viwango vya soka vilivyotolewa na Fifa mwezi huu, Burundi ni ya 138 na Tanzania ikishika nafasi ya 158. Kocha wa Burundi, Alain Niyungeko alisema wamejipanga vizuri na wanatarajia kupata ushindi.Tunajua Tanzania ina wachezaji wazuri, tunamjua Samatta Mbwana anayecheza soka ya kulipwa KRC Genk ya Ubelgiji pia ni mchezaji mzuri lakini lengo letu ni kupambana na kupata ushindi ,alisema kocha huyo.  <topic>: michezo 